**Informatīvais ziņojums par 2020. gada 20.februāra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

Eiropas Savienības (turpmāk – ES) Izglītības, jaunatnes, kultūras un sporta ministru padomes 2020. gada 20. februāra sanāksmes darba kārtībā tiks izskatīti divi Izglītības un zinātnes ministrijas kompetencē esoši jautājumi:

**1. Padomes rezolūcija par izglītību un apmācību Eiropas pusgadā**

Tuvojoties stratēģijas “Eiropa 2020” perioda beigām un raugoties nākotnē, kā arī, lai nodrošinātu uz pierādījumiem balstītu diskusiju par reformām un ieguldījumiem izglītībā, nepadarot procesu pārāk sarežģītu un administratīvi smagnēju, ir svarīgi uzlabot izglītības jomas ieguldījumu Eiropas pusgada diskusijās.

Padome atzīst, ka, runājot par progresu virzībā uz 2020. gada kritērijiem izglītības jomā, tad tie, kas attiecas uz augstāko izglītību un pirmsskolas izglītību un aprūpi, ES vidējā līmenī jau ir izpildīti. Gandrīz ir sasniegti arī kritēriji attiecībā uz neseno absolventu nodarbinātību un to personu īpatsvara samazināšanu, kuras ir priekšlaicīgi pārtraukušas mācības. Tomēr joprojām ir grūtības izpildīt kritērijus, kuri saistīti ar 15 gadus vecu skolēnu nepietiekamajiem sasniegumiem Starptautiskās skolēnu novērtēšanas programmas (PISA) pārbaudē, kā arī ar pieaugušo izglītību.

Rezolūcijā **Padome aicina Komisiju**:

* informēt Izglītības komiteju par Eiropas pusgada procesa grafiku, tostarp par dažādiem tā atskaites punktiem;
* turpināt popularizēt Izglītības un mācības ziņojumu *(Education and Training Monitor*), tostarp tā ieguldījumu Eiropas pusgada procesā, vienlaikus nodrošinot, ka šis ziņojums ir balstīts uz pierādījumiem un stabilām metodēm, cieši sadarbojoties ar dalībvalstīm;
* nodrošināt savlaicīgu sadarbību ar dalībvalstīm, gatavojot gada Izglītības un mācību ziņojumu, kā arī to, lai precīzi tiktu atspoguļotas veiktās reformas un valstu izglītības sistēmu īpatnības;
* censties panākt sinerģiju un papildināmību starp dažādiem analītiskiem pasākumiem, kuri attiecas uz izglītības jomu, jo īpaši nodrošinot Rādītāju un kritēriju pastāvīgās darba grupas labāku iesaisti darbā, kas saistīts ar Eiropas pusgadā izmantotajiem rādītājiem;
* prezentēt paziņojumu par Eiropas izglītības telpu, tostarp stratēģisko ietvaru Eiropas sadarbībai izglītības un mācību jomā pēc 2020. gada, no mūžizglītības perspektīvas aptverot visus izglītības līmeņus un nozares. Tajā būtu jāiekļauj kritēriji un rādītāji, kas atspoguļo dalībvalstu noteiktās prioritātes, ņemot vērā datu pieejamību un salīdzināmību starp dalībvalstīm.
* ar mērķi reaģēt uz aktuālām problēmām, kas saistītas ar prasmēm, kā arī, ņemot vērā tehnoloģiju un sociālās pārmaiņas un nākotnes vajadzības, aktualizēt Digitālās izglītības rīcības plānu un Prasmju programmu Eiropai;
* izpētīt veidus, kā labāk novērtēt atšķirīgo ieguldījumu ekonomisko un sociālo atdevi, ciešā sadarbībā ar dalībvalstīm izstrādājot metodoloģijas un rādītājus publiskajiem izdevumiem par izglītību un mācībām;
* sadarboties ar OECD un UNESCO, lai stiprinātu uz pierādījumiem balstītu izvērtējumu kvalitāti un uzlabotu vispārējo monitoringa un ziņošanas procesu;
* turpināt veicināt atklātu dialogu starp Komisiju un dalībvalstīm par valstīm atbilstošām rekomendācijām saistībā ar izglītību, ņemot vērā atšķirīgās valstu izglītības sistēmas.

**Latvijas pozīcija:**

**Latvija atbalsta** Padomes rezolūcijas “Par izglītību un mācībām Eiropas pusgadā”  **apstiprināšanu 2020. gada 20. februāra ES Padomē**, un piekrīt, ka ir svarīgi palielināt izglītības jomas devumu Eiropas pusgada diskusijās, lai nodrošinātu uz faktiem balstītas debates par reformām un ieguldījumiem izglītībā, jo īpaši ņemot vērā Eiropas pusgada ciešāku sasaisti ar Kohēzijas investīciju plānošanas procesu.

**Latvija uzsver** izglītības un prasmju izšķirošu nozīmi virzībā uz gudru un ilgtspējīgu izaugsmi, konkurētspējas veicināšanu un nodarbinātību, kā arī **īpaši atbalsta viedokli**, ka efektīvi un lietderīgi ieguldījumi izglītībā ir visiedarbīgākie ieguldījumi, ko var veikt cilvēkresursu attīstībā. Vienlaikus, **Latvija piekrīt viedoklim**, ka kvalitatīva un iekļaujoša izglītība palīdz ne tikai reaģēt uz darba tirgus vajadzībām, bet arī sekmē personīgo pilnveidi, sociālo kohēziju un iekļaujošu sabiedrību.

**Latvija uzskata, ka ir būtiski** turpināt veicināt atklātu dialogu starp Komisiju un dalībvalstīm par valstīm adresētajām specifiskam rekomendācijām izglītības jomā, vienlaikus ievērojot valstu izglītības sistēmas specifiku un apzinoties to, ka izglītības jomu reformu rezultāti var būt sagaidāmi vidējā un ilgtermiņā.

**2. Izglītības ministru politiskās debates par Horvātijas Prezidentūras izstrādāto dokumentu "Intelektuālā darbaspēka aprite – dzinulis veidot Eiropas izglītības telpu"***.*

Mācībām un darbaspēka mobilitātei, kā arī pilsoņu pārrobežu kustībai ir daudz priekšrocību, tostarp, lielākas nodarbinātības iespējas, labāka izpratne par savu identitāti, personas izaugsme un briedums, kā arī Eiropas identitātes un vērtību attīstība. Mācību mobilitāte ir saistīta ar turpmāko mobilitāti, lielākiem ienākumiem un zemāku bezdarbu. Turklāt zināšanu un ideju brīva aprite un izplatīšana visā ES ir labvēlīga ekonomikas un sabiedrības attīstībai, kā arī Eiropas integrācijas stiprināšanai un Eiropas gara saglabāšanai.

No otras puses, nelīdzsvarotība intelektuāla darbaspēka plūsmā, vienvirziena migrācija cilvēkiem, kuru prasmju līmenis variē no zema līdz augstam, var radīt lielus cilvēku kapitāla zaudējumus, kas izpaužas kā intelektuālā potenciāla izšķērdēšana vai intelektuālā darbaspēka emigrācija. Šīs parādības var izraisīt vairāki faktori, jo īpaši sociālās un ekonomiskās atšķirības visā ES, un sekas var būt dažu reģionu vai valstu iedzīvotāju skaita samazināšanās un nevienmērīgs prasmju līmenis Eiropā. Ilgtermiņā šādas atšķirības var apdraudēt kohēziju un apdraudēt Eiropas projekta ilgtspēju.

Lai atbalstītu intelektuālā darbaspēka aprites pozitīvo ietekmi, politikas veidotājiem ir pienākums izstrādāt pasākumus un politiku, kas atbalsta līdzsvarotas migrācijas plūsmas, kuras veicina ekonomikas un sabiedrības attīstību kopumā, stiprina izglītības sociālo dimensiju un veicina Eiropas integrāciju un kohēziju. Svarīgi, lai veiksmīga politika tiktu iekļauta plašākās diskusijās un izmantota izpratnes veidošanā par izmaksām un ieguvumiem, ko sniedz brīva pārvietošanās.

Atzīstot, ka izglītība un kultūra ir iekļaujošas un saliedētas sabiedrības veidošanas un konkurētspējas saglabāšanas pamats un, ņemot vērā nesen veiktos pasākumus Eiropas izglītības telpas izveidošanai, ministri tiek aicināti apsvērt jautājumu par intelektuālā darbaspēka apriti kā Eiropas izglītības telpas virzītājspēku.

*Diskusiju dokumentā dalībvalstis aicinātas pārrunāt šādus jautājumus:*

*1. Kāds politikas pasākumu kopums ir vajadzīgs, lai nodrošinātu intelektuālā darbaspēka līdzsvarotu apriti Eiropas izglītības telpā, un kā šā mērķa īstenošanai piesaistīt attiecīgos vietējā, reģionālā un valsts līmeņa dalībniekus?*

*2. Ko varētu darīt valsts un Eiropas līmenī, lai sniegtu lielāku atbalstu iniciatīvai "Eiropas universitātes", kura varētu ievērojami veicināt intelektuālā darbaspēka līdzsvarotu apriti Eiropas izglītības telpā?*

*3. Kā Eiropas fondus, programmas un finansēšanas instrumentus varētu izmantot, lai izstrādātu un ieviestu politikas pasākumus, kuru rezultātā tiktu veicināta intelektuālā darbaspēka līdzsvarota aprite? Vai varat minēt kādus piemērus pasākumiem, kurus īstenojat savā valstī?*

Latvija piekrīt, ka ES un dalībvalstu ekonomiskā izaugsme ir lielā mērā atkarīga no izglītota, kvalificēta un pielāgoties spējīga darbaspēka. Nākotne ir atkarīga arī no izcilu, talantīgu un prasmīgu zinātnieku snieguma inovatīvu risinājumu radīšanā.

Šobrīd pastāv ne tikai ES līmeņa, bet arī globāla konkurence par talantiem, kuri spēj sekmēt gudru ekonomikas izaugsmi. Tādējādi notiek arī pastāvīga darbaspēka un talantu aizplūšana uz globālajiem attīstības centriem.

Latvijas ieskatā augstākajā izglītībā ir jāstiprina starptautiskā dimensija. Arī zinātne ir globāla, un tā nevar attīstīties tikai lokāli, un globālajai talantu un intelektuālā darbaspēka apritei un sadarbībai jābūt aktīvai, bet – līdzsvarotai. Šobrīd Latvijā tiek veikta virkne pasākumu, lai stiprinātu sadarbību ar Latvijas zinātnes diasporu. Zinātnieku emigrāciju var uzlūkot arī kā iespēju, taču ar nosacījumu, ka diasporas zinātnieki saglabā saites ar Latviju un savās mītnes zemēs aktīvi sadarbojas arī ar Latvijas zinātniekiem.

Arī izglītībā ir jāveicina dažādu stratēģisko partnerību un sadarbības tīklu attīstība. Augstākajā izglītībā Eiropas Universitāšu aliansēm būtu jākļūst par nozīmīgiem pārmaiņu aģentiem, kas starptautisko sadarbību noteiktās vai vairākās jomās spēj pacelt tādā līmenī, kam ir nozīmīga ietekme visā ES vai reģiona mērogā, tādējādi arī veicinot intelektuālā darbaspēka līdzsvarotāku apriti. Eiropas Universitāšu aliansēm būtu jāsekmē augstākās izglītības un pētniecības telpas integrācija, tādējādi modernizējot augstākās izglītības iestādes un pētniecību, kā arī jāiekļauj pētniecību kā nozīmīgu studiju procesa daļu.

Profesionālajā izglītībā atzinīgi vērtējam *Erasmus+* atbalstu iniciatīvai par profesionālās izglītības izcilības centru izveidi, kā arī citu stratēģisko partnerību iespējas profesionālajā izglītībā. Tā, piemēram, Baltijas valstīm ir uzsākts darbs, lai veicinātu kopīgu pieeju profesionālajā izglītībā un darba vidē balstītās mācībās (māceklībā). Latvijas ieskatā reģionālie projekti veicina reģionu konkurētspēju un līdz ar to arī līdzsvarotāku profesionāļu un talantu mobilitāti.

Pārrobežu sadarbība un mobilitāte ir augstākās izglītības internacionalizācijas priekšnoteikums, taču tā ir ne mazāk svarīga citos izglītības līmeņos. Tas dod iespēju tiem, kas mācās un strādā Latvijā, biežāk un uz ilgāku laiku doties uz ārvalstīm, un arī otrādi. Izglītojamo un mācībspēku mobilitāte ir nozīmīga, tostarp, prasmju attīstībai, profesionālajai pieredzei un ES vērtību stiprināšanai.

Lai novērstu darbaspēka aizplūšanu, būtiska ir ārvalstīs iegūtu zinātnisko grādu un kvalifikāciju atzīšanas veicināšana. Latvija ir gandarīta, ka ir noslēgts līgums par kvalifikāciju, kas saistītas ar augstāko izglītību, automātisku akadēmisko atzīšanu, ar Lietuvu un Igauniju, un eksperti šobrīd kopīgi strādā pie Baltijas valstu un Beniluksa valstu vienošanās sagatavošanas.

 Latvijā īstenotās izglītības reformas, kas ir vērstas uz iekļaujošu un kvalitatīvu izglītību visiem, galvenokārt tiek nodrošinātas ar ES struktūrfondu, *Erasmus+* un citu ārvalstu finanšu instrumentu atbalstu. Tās iekļauj kompetenču pieejā balstītā vispārējās izglītības satura izstrādi un ieviešanu, izglītības iestāžu infrastruktūras un materiāli-tehniskā nodrošinājuma uzlabošanu, aktivitātes izglītību priekšlaicīgi pametušo skaita samazināšanai, karjeras atbalsta pasākumus, darba vidē balstītu mācību attīstību, profesionālās izglītības satura reformu, augstākās izglītības modernizāciju un kvalitātes nodrošināšanu, pieaugušo izglītības iespēju paplašināšanu, izglītības internacionalizācijas un pieredzes apmaiņas pasākumus, kā arī izglītības kvalitātes monitoringa sistēmas izveidi. Tas sniedz ievērojamu ieguldījumu efektīvas izglītības politikas īstenošanā, nodrošinot 21.gadsimtā nepieciešamas zināšanas un prasmes, tādējādi veicinot personības attīstību un valsts izaugsmi, kā arī sekmē izglītības konkurētspēju un internacionalizāciju, stiprinot starptautisku sadarbību un mobilitāti. Latvijai šāds atbalsts ir būtisks arī nākamajā daudzgadu finanšu ietvarā.

**Saskaņošana:**

Informatīvā ziņojuma un nacionālās pozīcijas projekti ir atbilstoši kompetencei saskaņoti ar Ārlietu ministriju, Labklājības ministriju, Ekonomikas ministriju.

**Latvijas delegācijas sastāvs**

Delegācijas vadītājs: Izglītības un zinātnes ministre Ilga Šuplinska

Delegācijā:

Latvijas Republikas Pastāvīgās pārstāves ES vietniece Alise Balode;

Izglītības un zinātnes ministrijas nozares padomniece izglītības, sporta nozarē un jaunatnes jomā Maija Zvirbule;

Izglītības un zinātnes ministrijas Augstākās izglītības, zinātnes un inovāciju departamenta eksperte Daiga Ivsiņa.

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

14.02.2020. 15:50

1523

Deinate, 67047963, dace.deinate@izm.gov.lv